അറ്റകുറ്റപണിക്ക് മരം മുറിക്കാന് തമിഴ്നാടിന് അനുമതിയുണ്ടെന്ന് കേരളം, ഉത്തരവിറക്കിയത് മന്ത്രിയറിയാതെയെന്ന വാദവും പൊളിയുന്നു തിരുവനന്തപുരം: മുല്ലപ്പെരിയാറിലെ ബേബി ഡാം പരിസരത്ത് മരം മുറിക്കാന് തമിഴ്നാടിന് അനുമതിയുണ്ടെന്ന് കേരളം. മരം മുറിക്കാന് തമിഴ്നാടിന് അനുമതി നല്കികൊണ്ടുള്ള ഉത്തരവിന്റെ നടപടിക്രമങ്ങളില് മൂല പാട്ടക്കരാറിലെ അഞ്ചാം ക്ലോസ് പ്രകാരം അറ്റകുറ്റപ്പണിക്കായി മരം മുറിക്കാന് തമിഴ്നാടിന് അനുമതിയുണ്ടെന്ന് കേരളം വ്യക്തമാക്കുന്നു. മൂലക്കരാറിലെ ഈ പരാമര്ശം ഉള്പ്പെടുത്തിയാണ് വൈല്ഡ് ലൈഫ് വാര്ഡന് ബെന്നിച്ചന് തോമസ് ബേബി ഡാം പരിസരത്തെ മരങ്ങള് മുറിക്കാനുള്ള അനുമതി നല്കി ഉത്തരവിറക്കിയത്. ഈ മാസം അഞ്ചാം തീയതിയാണ് മുല്ലപ്പെരിയാര് ബേബി ഡാം പരിസരത്തെ 15 മരങ്ങള് മുറിക്കാന് തമിഴ്നാടിന് അനുമതി നല്കികൊണ്ട് കേരളം ഉത്തരവിറക്കിയത്. തമിഴ്നാടും തിരുവിതാംകൂറും 1886ല് മുല്ലപ്പെരിയാര് സംബന്ധിച്ച് ഒപ്പുവച്ച മൂലക്കരാറിലാണ് മരംമുറിക്കാന് തമിഴ്നാടിന് അനുമതിയുണ്ടെന്ന് വ്യക്തമാക്കുന്നത്. 1970ല് പാട്ടകരാര് ഭേദഗതി ചെയ്തതിനാല് മൂലകരാറില് പറയുന്ന കാര്യങ്ങള് നിലനില്ക്കുന്നതാണെന്നാണ് തമിഴ്നാട് സുപ്രീം കോടതിയില് വാദിക്കുന്നത്. മുല്ലപ്പെരിയാര് കരാര് ഒപ്പിട്ടത് ഇന്ത്യയിലെ നിയമങ്ങള് വരുന്നതിനു മുമ്ബാണെന്ന കേരളത്തിന്റെ വാദത്തെ തമിഴ്നാട് എതിര്ക്കുന്നതും 1970ലെ ഈ ഭേദഗതി ചൂണ്ടികാണിച്ചാണ്. അതേസമയം കഴിഞ്ഞ ജൂണ് 11ന് ഇരു സംസ്ഥാനങ്ങളുടേയും പ്രതിനിധികള് നടത്തിയ പരിശോധനയുടെ അടിസ്ഥാനത്തിലാണ് മരം മുറി ഉത്തരവ് ഇറങ്ങിയതെന്ന് വിവരം ലഭിച്ചിട്ടുണ്ട്. മരം മുറി ഉത്തരവ് ചീഫ് വൈല്ഡ് ലൈഫ് വാര്ഡന് മാത്രമെടുത്തതാണെന്നും മന്ത്രി ഇതിനെകുറിച്ച് അറിഞ്ഞിട്ടില്ലെന്നുമുള്ള സര്ക്കാര് വാദം ഇതോടെ പൊളിഞ്ഞു. മുല്ലപ്പെരിയാര് മേല്നോട്ട സമിതി അദ്ധ്യക്ഷന് കേന്ദ്ര ജലവിഭവ സെക്രട്ടറിക്ക് ഇതുമായി ബന്ധപ്പെട്ട് അയച്ച കത്തിലാണ് പരിശോധനയുടെ വിവരങ്ങള് ഉള്ളത്.